
RAPORT

asupra  propunerii legislative pentru completarea şi modificarea Art. 244 al Legii 286/2009 privind Codul Penal

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu propunerea legislativă pentru completarea şi modificarea Art. 244 al Legii 286/2009 privind Codul Penal, trimisă cu adresa nr. Pl.x.688 din 23 decembrie 2013,  înregistrată cu nr. 4c-11/1626 din  27 decembrie 2013.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, cu modificările şi completările ulterioare, Camera  Deputaţilor este Cameră decizională. 
Senatul, în calitate de primă Cameră sesizată a respins propunerea legislativă în şedinţa din  17 decembrie 2013.

Consiliul Legislativ a avizat negativ iniţiativa legislativă, conform avizului nr. 1059 din 1 octombrie 2013.
Guvernul României a transmis un punct de vedere cu nr. 2257 din 25 noiembrie 2013 prin care nu susţine adoptarea iniţiativei legislative.

Comisia pentru administraţie publică şi amenajarea teritoriului a transmis un aviz negativ, cu nr. 4c-6/605 din 11 februarie 2014.

Propunerea legislativă supusă dezbaterii are ca obiect de reglementare completarea art. 244 din Legea nr. 286/2009 privind Codul penal, în sensul incriminării drept înşelăciune a faptei constând în obţinerea unei diplome, unui titlu universitar sau academic, ori a unei alte poziţii profesionale, prin prezentarea ca originală a unei lucrări scrise sau a unei comunicări orale, inclusiv în format electronic, în care au fost incluse texte, expresii, idei, demonstraţii, date, ipoteze, teorii, rezultate ori metode ştiinţifice extrase din opere scrise, inclusiv în format electronic, ale altor autori, fără a menţiona acest lucru şi fără a face trimitere la sursele originale, în condiţiile în care, dacă această reproducere fără citarea autorului ar fi fost recunoscută la timp, autoritatea respectivă nu ar fi acordat titlul sau poziţia obţinută.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă mai sus menţionată, expunerea de motive, punctul de vedere al Guvernului şi avizul negativ al Consiliului Legislativ  în şedinţa din 25 februarie 2014.
Din numărul total de 26 de  membri ai Comisiei juridice, de disciplină şi imunităţi au participat la şedinţă 23 deputaţi.
Cu  ocazia  dezbaterilor  s-a constatat că drepturile de autor sunt protejate de legislaţie atât prin mijloace de drept civil, cât şi prin mijloace de drept penal, în special în cadrul Legii nr. 8/1996 privind drepturile de autor şi drepturile conexe, cu modificările şi completările ulterioare. S-a apreciat că, atât la acest moment, cât şi în ceea ce priveşte noua legislaţie penală, reglementările care au în vedere protejarea dreptului de autor şi a drepturilor conexe sunt suficient de cuprinzătoare şi sancţionează, în mod corespunzător, toate formele de încălcare a acestor drepturi.
În urma dezbaterii, membrii Comisiei au hotărât, cu majoritate de voturi (2 voturi împotrivă), să propună plenului Camerei Deputaţilor  respingerea propunerii legislative pentru completarea şi modificarea Art. 244 al Legii 286/2009 privind Codul Penal.
În raport de obiectul şi conţinutul său, propunerea legislativă face parte din categoria legilor organice.
                    PREŞEDINTE,                                       SECRETAR
               Bogdan Liviu CIUCĂ                    Theodor-Cătălin NICOLESCU

